ຊຸກຍູ້ການພົວພັນຄູ່ຮ່ວມມືຍຸດທະສາດຮອບດ້ານຫວຽດນາມ-ຈີນ
(vovworld)- ຕອນເຊົ້າວັນທີ 17/4, ຢູ່ນະຄອນຫຼວງປັກກິງແຫ່ງປະເທດຈີນ, ທ່ານຮອງນາຍົກລັດຖະມົນຕີຫວຽດນາມ ຝ້າມບິນມິນ ແລະ ທ່ານກຳມະການໃນຄະນະລັດຖະບານຈີນ ຢາງເຈ້ຍຊື້ ໄດ້ເປັນປະທານຮ່ວມກອງປະຊຸມຄັ້ງທີ 10 ຄະນະຊີ້ນຳການຮ່ວມມື 2 ຝ່າຍຫວຽດນາມ-ຈີນ. 2 ຝ່າຍໄດ້ແລກປ່ຽນ ແລະ ກຳນົດວຽກງານຈຸດສຸມເພື່ອແນໃສ່ປະຕິບັດຄວາມຮັບຮູ້ລວມຂອງການນຳຂັ້ນສູງ 2 ປະເທດຢ່າງມີປະສິດທິຜົນ, ປະກອບສ່ວນຊຸກຍູ້ການພົວພັນຄູ່ຮ່ວມມືຍຸດທະສາດຮອບດ້ານຫວຽດນາມ-ຈີນໃຫ້ພັດທະນາດີ ແລະ ຍືນຍົງ.
ທາງດ້ານເສດຖະກິດ, ການຄ້າ, 2 ຝ່າຍເຫັນດີສົມທົບກັນນຳໃຊ້ບັນດາມາດຕະການຢ່າງມີປະສິດທິຜົນແນໃສ່ດຸ່ນດ່ຽງການຄ້າ, ເປີດກ້ວາງການລົງທຶນ, ຊຸກຍູ້ການພົວພັນເສດຖະກິດ, ການຄ້າໃຫ້ພັດທະນາແບບຍືນຍົງ. 2 ຝ່າຍຍັງແລກປ່ຽນບັນຫາໃນທະເລ, ເປັນເອກະສັນກັນປະຕິບັດຕາມການຮັບຮູ້ລວມທີ່ສຳຄັນລະຫວ່າງການນຳຂັ້ນສູງຂອງ 2 ປະເທດ ແລະ ຂໍ້ຕົກລົງກ່ຽວກັບບັນດາຫຼັກການພື້ນຖານຊີ້ນຳການແກ້ໄຂບັນຫາໃນທະເລລະຫວ່າງຫວຽດນາມ-ຈີນ. ປະຕິບັດຖະແຫຼງການກ່ຽວກັບການປະພຶດຂອງຝ່າຍຕ່າງໆຢູ່ ທະເລຕາເວັນອອກ (DOC)ຢ່າງຮອບດ້ານ, ກ້າວໄປສູ່ການສ້າງປະມວນຂໍ້ກຳນົດກ່ຽວກັບການປະພຶດຂອງຝ່າຍຕ່າງໆຢູ່ ທະເລຕາເວັນອອກ (COC) ໂດຍໄວ, ບໍ່ຄວນມີການກະທຳເຮັດໃຫ້ສະພາບການສັບສົນຂຶ້ນຕື່ມ.
ສິ້ນສຸດກອງປະຊຸມ, ທ່ານຮອງນາຍົກລັດຖະມົນຕີຫວຽດນາມ ຝ້າມບິນມິນ ແລະ ທ່ານກຳມະການໃນຄະນະລັດຖະບານຈີນ ຢາງເຈ້ຍຊື້ ໄດ້ເປັນສັກຂີພິຍານພິທີລົງນາມໃນ “ ບົດບັນທຶກກອງປະຊຸມຄັ້ງທີ 10 ຄະນະຊີ້ນຳການຮ່ວມມື 2 ຝ່າຍຫວຽດນາມ-ຈີນ”